স্কেল ত্রুটি

উন্নয়নমূলক মনোবিজ্ঞানে, স্কেল ত্রুটি হল একটি ছোট শিশুর আকারসংক্রান্ত বিভ্রান্তি। এটিকে বলা যায় কোন কাজ করার জন্য শিশুর এমন একটি গুরুতর প্রচেষ্টা যেখানে শিশুটি কোনো বস্তুর প্রকৃত আকারের সাথে তার নিজের আচরণের সামঞ্জস্য রাখতে পারে না। কারণ বস্তুটির উপলব্ধি করা আকার এবং প্রকৃত আকারের মধ্যে সে পার্থক্য করতে পারেনা। শিশুটি বস্তুর তুলনায় তার শরীরের আকার বিবেচনা করে না এবং ক্ষুদ্র বস্তু বা খেলনায় বসার চেষ্টা করতে পারে। এর উদাহরণ হতে পারে একটি শিশু খেলনা স্লাইড দিয়ে পিছলে যাওয়ার চেষ্টা করছে অথবা একটি ক্ষুদ্র খেলনা গাড়িতে বসে চালানোর চেষ্টা করছে।

২০০৪ সালে ডিলোচ এবং তার সহকারীরা প্রথম এই ঘটনাটি নথিভুক্ত করেন এবং এটি নিয়ে গবেষণা শুরু করেন। সাম্প্রতিক গবেষণাগুলি এই বিষয়ে জ্ঞানের ভাণ্ডারকে আরও বাড়িয়েছে, যার মধ্যে রয়েছে পরীক্ষাগারের বাইরে স্কেল ত্রুটির ব্যাপকতার প্রমাণ, সেইসাথে শিশুদের মধ্যে আয়তন বিষয়ক ভুলের পুনরাবৃত্তি নিয়ে অনুসন্ধান।

 স্কেল ত্রুটির জন্য মানদণ্ড 
কঠোরতম সংজ্ঞা অনুসারে কোনও ক্রিয়াকে স্কেল ত্রুটি হিসেবে বিবেচনা করার জন্য, একজন শিশুর অবশ্যই:

 বৃহৎ বস্তুর সাথে করা সমস্ত ক্রিয়া ছোট বস্তুর উপর সম্পাদন করা বা সম্পাদন করার চেষ্টা করা।
 বস্তুর সংশ্লিষ্ট অংশের সাথে প্রকৃত অর্থে শারীরিক সংযোগ করা।
 আচরণটি এত গুরুত্ব সহকারে সম্পাদন করা যে বোঝা যায় যে তারা স্পষ্টতই ভান করছে না; প্রায়শই আচরণটি পুনরাবৃত্তিমূলক হয় এবং সাফল্যের অভাবে শিশু হতাশ হয়ে ওঠে।

 ডিলোচ গবেষণা 
মনোবিজ্ঞানী ডিলোচে, উত্তাল এবং রোজেনগ্রেন স্কেল ত্রুটির দিকটি নিয়ে প্রথম গবেষণা পরিচালনা এবং নথিভুক্ত করেছিলেন। তাদের গবেষণায় শিশুদের বড় (স্বাভাবিক আকারের) বস্তু দেখানো হয়েছিল এবং সেগুলির সাথে পরিচিত হওয়ার সুযোগ দেওয়া হয়েছিল। কিছু শিশুকে বস্তুর সাথে খেলতেও উৎসাহিত করা হয়েছিল। বেশ কিছু সময় পরে, বড় বস্তুগুলিকে একই বস্তুর ছোট সংস্করণ দিয়ে প্রতিস্থাপিত করা হয়েছিল। বেশ কয়েকটি ক্ষেত্রে, প্ররোচনা না থাকা সত্ত্বেও, শিশুটি ছোট বস্তুর সাথে একইভাবে সংযোগ করার চেষ্টা করেছিল যেভাবে তারা বড় বস্তুর সাথে সংযোগ করেছিল।

গবেষকরা বিশ্বাস করেছিলেন যে মস্তিষ্কের যে অংশ প্রকৃত শারীরিক নড়াচড়া নিয়ন্ত্রণ করে এবং যে অংশে কর্ম পরিকল্পনা নিয়ন্ত্রণ করা হয় তাদের মধ্যে একটি অসম্পূর্ণভাবে গঠিত কার্যকারিতার কারণে এই ত্রুটি ঘটে। সেই সাথে নিবারণ করার চেষ্টা না করাও এর একটি কারণ। যখন শিশু খেলনা চেয়ারটি দেখে, তখন বস্তুটি দেখার এবং পরবর্তী কর্ম পরিকল্পনা করার জন্য দায়ী মস্তিষ্কের অক্সিপিটাল লোব সক্রিয় হয় এবং বস্তুটিকে চেয়ার বিভাগের একটি অংশ হিসাবে জানিয়ে দেয়, কিন্তু চেয়ারের আকার বিবেচনা করে না। এরপর, মোটর কর্টেক্স, যা কর্মের শারীরিক নড়াচড়া নিয়ন্ত্রণ করে, একটি চেয়ারের জন্য উপযুক্ত নড়াচড়া / ক্রিয়া সনাক্ত করে এবং শিশুটি "উপযুক্ত" পদক্ষেপ নেয় - চেয়ারে বসার চেষ্টা করে। এই পদক্ষেপে শিশুটি ক্ষুদ্রাকৃতির বস্তুটির সঙ্গে সামঞ্জস্যপূর্ণভাবে কাজটি করে, ফলে সে নিখুঁত ও সুনির্দিষ্টভাবে নড়াচড়া করতে সক্ষম হয়। কিন্তু, পদক্ষেপটি নিজেই বস্তুটির একটি বৃহত্তর মানসিক উপস্থাপনার ওপর ভিত্তি করে শুরু হয়।

বয়স্ক, অধিক বিকশিত শিশুদের ক্ষেত্রে, সাধারণত শিশুর কর্ম পরিকল্পনায় বস্তুর প্রকৃত ক্ষুদ্র আকার স্বীকৃতি পায় এবং সংহতকরণের মাধ্যমে এই পদক্ষেপগুলি নিতে সে নিজেই বাধা পায়। এই ক্ষেত্রে শিশুটি তখন স্বাভাবিকভাবে খেলনাটি নিয়ে খেলতে শুরু করে।

গবেষণায় আরও দেখা গেছে যে যদি শিশুটিকে পছন্দ করার সুযোগ দেওয়া হয়, তাহলে তারা কখনই বৃহত্তর বস্তুর তুলনায় ছোট বস্তুর সাথে সংযোগ করতে পছন্দ করবে না।

গবেষকদের দ্বারা গৃহীত জরিপ অনুসারে, এই ঘটনাটি সাধারণ নয়; বাবা-মায়েরা প্রায়শই বলেন যে তাদের সন্তান এই ধরণের কোন আচরণ করেনি। তবে অনুমান করা হয় যে এগুলি কম লক্ষণীয় ভুল হওয়ায় বাবা-মায়েরা হয়তো সেগুলি মনে রাখতে পারেন নি অথবা সেগুলি ঘটার সময় তারা হয়তো সেখানে উপস্থিত ছিলেন না।

 অতিরিক্ত গবেষণা 

 রোজেনগ্রেন এবং তার সহকারীরা ২০০৯ 
শিশুরা প্রতিদিন কত ঘন ঘন স্কেল ত্রুটি করে তা নথিভুক্ত এবং পরিমাপ করার জন্য অতিরিক্ত গবেষণা পরিচালিত হয়েছিল। রোজেনগ্রেন এবং তার সহকারীরা (২০০৯) অভিভাবক অংশগ্রহণকারীদের জ্ঞাপন করেছিলেন যে তারা যেন নিজেদের সন্তানদের পর্যবেক্ষণ করেন এবং তারা কখন স্কেল ত্রুটিতে লিপ্ত হয় তা লক্ষ্য করেন। স্কেল ত্রুটি এবং ভান, অথবা ভানজনিত খেলার মধ্যে পার্থক্য করার জন্যও অভিভাবকদের শেখানো হয়েছিল।

রোজেনগ্রেন এবং তার সহকারীরা (২০০৯) দেখেছিলেন যে প্রায় সকল বাবা-মা তাদের সন্তানদের মধ্যে স্কেল ত্রুটির একটি উদাহরণ নথিভুক্ত করেছেন। এই ফলাফলগুলি থেকে জানা গেছে যে শিশুরা শৈশবকালে স্কেল ত্রুটি করে এবং করবে।

 ওয়্যার এবং তার সহকারীরা ২০১০ 
পরীক্ষাগারের বাইরে স্কেল ত্রুটির প্রকোপের প্রমাণ প্রদানের জন্য, ওয়্যার এবং তার সহকারীরা (২০১০) শিশুদের দৈনন্দিন জীবনে স্কেল ত্রুটির উপস্থিতি খুঁজে বার করার জন্য একাধিক গবেষণা পরিচালনা করেছেন।

দুটি গবেষণায় গবেষকরা অংশগ্রহণকারীদের দিয়ে ইন্টারনেটভিত্তিক জরিপ প্রশ্নমালা পূরণ করান, যেখানে জিজ্ঞেস করা হয়েছিল অংশগ্রহণকারীরা কখনও কোনো শিশুকে স্কেল ত্রুটি করতে দেখেছেন কি না। প্রতিক্রিয়াগুলি পরীক্ষা করা হয়েছিল এবং দ্বিতীয় আর একটি গবেষণা হয়েছিল যেখানে দ্বিতীয় ফোন কলের মাধ্যমে অংশগ্রহণকারীদের তাদের চিহ্নিত ঘটনা সম্পর্কে একটি সাক্ষাৎকার নেওয়া হয়েছিল।

ওয়্যার এবং তার সহকারীরা (২০১০) এই সিদ্ধান্তে উপনীত হন যে পরীক্ষাগারের ভেতরে এবং বাইরে উভয় ক্ষেত্রেই স্কেল ত্রুটির প্রমান পাওয়া গেছে। পরীক্ষাগারের বাইরে করা এই গবেষণাটি থেকে প্রথম প্রমাণ পাওয়া যায় যে শিশুরা স্কেল ত্রুটি করে।

 বয়স 
বয়সভেদে শিশুদের ক্ষেত্রে স্কেল ত্রুটির হার ভিন্ন বলে মনে হয়। ১৮-৩০ মাস বয়সী শিশুদের মধ্যে, স্কেল ত্রুটির হার ২৪ মাসের কাছাকাছি সময়ে সর্বোচ্চ পর্যায়ে পৌঁছেছিল।

 আরও দেখুন 

 উন্নয়নমূলক মনোবিজ্ঞান
 বিশ্বাস করান
 খেলা

 তথ্যসূত্র 

বিষয়শ্রেণী:বিকাশমূলক মনোবিজ্ঞান